
R A P O R T  C O M U N
asupra propunerii legislative privind instituirea asistentului responsabil de relaţia cu cetăţenii vârstnici     

În conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică şi amenajarea teritoriului şi Comisia pentru muncă şi protecţie socială au fost sesizate, prin adresa nr.Plx 232/2014 din 28 aprilie 2014, cu dezbaterea pe fond, în procedură obişnuită, a propunerii legislative privind instituirea asistentului responsabil de relaţia cu cetăţenii vârstnici.
Camera Deputaţilor este Cameră decizională potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat. 
Propunerea legislativă a fost respinsă de Senat în şedinţa din 23 aprilie 2014, în calitate de primă Cameră sesizată.
La întocmirea prezentului raport comun, Comisiile au avut în vedere:

· avizul favorabil al Consiliului Legislativ (nr.1538/20.12.2013)
· avizul favorabil al Comisiei juridice, de disciplină şi imunităţi              (nr.4c-11/515/27.05.2014)

· avizul negativ al Comisiei pentru drepturile omului, culte și problemele minorităților naționale  (nr.4c-5/232/7.05.2014)

· punctul de vedere negativ al Guvernului (nr.121/24.01.2014)
· avizul negativ al Consiliului Economic şi Social ( nr.3497/21.11.2013)


Propunerea legislativă are ca obiect de reglementare crearea cadrului legal privind instituirea, în cadrul fiecărei instituţii sau autorităţi publice a unui asistent responsabil de relaţia cu cetăţenii vârstnici în vederea facilitării bunului mers al procedurilor administrative şi pentru asigurarea unui tratament demn al seniorilor. Asistentul responsabil de relaţia cu cetăţenii vârstnici este funcţionarul desemnat de către conducătorul instituţiei sau autorităţii publice în vederea protejării persoanelor vârstnice împotriva oricăror abuzuri din partea funcţionarilor publici (art.2), rolul acestuia fiind acela de a asigura egalitatea de tratament a persoanelor în vârstă în faţa acestor entităţi publice (art.3).
În conformitate cu prevederile art.61 din Regulamentul Camerei Deputaţilor, republicat, cu modificările şi completările ulterioare, comisiile au examinat propunerea legislativă în ședințe separate.

Membrii Comisiei pentru muncă şi protecţie socială au examinat iniţiativa legislativă mai sus menţionată, expunerea de motive, avizul Consiliului Legislativ şi punctul de vedere al Guvernului României în şedinţa din 27 august 2014.

Din numărul total de 23 membri ai Comisiei au participat la şedinţă 20 deputaţi.


Membrii Comisiei pentru administrație publică și amenajarea teritoriului au examinat iniţiativa legislativă mai sus menţionată, expunerea de motive, avizul Consiliului Legislativ şi punctul de vedere al Guvernului României în şedinţa din 25 noiembrie 2014. 

Din numărul total de 24 membri ai Comisiei au participat la şedinţă 20 deputaţi.

 În raport cu obiectul şi conţinutul reglementării, propunerea legislativă face parte din categoria legilor ordinare.

În urma finalizării dezbaterilor, cele două Comisii propun Plenului Camerei Deputaţilor, cu majoritate de voturi (3 abțineri), respingerea propunerii legislative din următoarele motive:
· legislaţia care reglementează acest domeniu (Legea nr.17/2000 privind asistenţa socială a persoanelor vârstnice, republicată, cu modificările şi completările ulterioare, Legea asistenţei sociale nr.292/2011) stabileşte în mod clar, modalitatea de sprijin pentru persoanele vârstnice.

· prin prezenta iniţiativă legislativă s-ar crea o discriminare pe criteriu de vârstă, faţă de cetăţeni, precum şi o încălcare a principiului egalităţii de tratament a cetăţenilor în faţa autorităţilor şi instituţiilor publice. Prevederile Ordonanţei Guvernului nr.137/2000 privind prevenirea şi sancţionarea tuturor formelor de discriminare, republicată, cu modificările şi completările ulterioare sunt acoperitoare; 

· aplicarea prevederilor iniţiativei legislative determină influenţe financiare suplimentare asupra bugetului general consolidat, iniţiatorii având obligaţia să respecte prevederile alin.(1) al art.15 din Legea nr. 500/2002 privind finanţele publice, cu modificările şi completările ulterioare, conform cărora „în cazurile în care se fac propuneri de elaborare a unor proiecte de acte normative a căror aplicare atrage micşorarea veniturilor sau majorarea cheltuielilor aprobate prin buget, se va întocmi o fişă financiară, care va respecta condiţiile prevăzute de Legea nr. 69/2010. În această fişă se înscriu efectele financiare asupra bugetului general consolidat, care trebuie să aibă în vedere măsurile pentru acoperirea majorării cheltuielilor pentru a nu influenţa deficitul bugetar.”

PREȘEDINTE,




PREŞEDINTE,

Marin ALMĂJANU



Florin IORDACHE             


SECRETAR,





SECRETAR

Radu BABUȘ




Mihăiță GĂINĂ      

Şef serviciu Sofia Chelaru 






Consilier parlamentar Elena Hrincescu


Expert parlamentar Camelia Revenco

